**Aktivity žiackeho parlamentu**

II. polrok šk. roka 2021/2022

**Teambuilding pre školské parlamenty**

17. mája 2022 sa 6 zástupcov žiackeho parlamentu ZŠ K2 zo siedmeho ročníka zúčastnilo teambuildingu pre školské parlamenty z Košíc a okolia. Sprevádzala ich Mgr. L. Lešková, koordinátorka žiackeho parlamentu. Všetky tímy sa stretli vo výmenníku na Jegorovovom námestí č. 5 v Košiciach. Vzdelávania sa zúčastnilo celkom 6 škôl z Košíc a okolia. Teambuilfing organizoval Slovenský inštitút mládeže. Cieľom tohto vzdelávania bolo podporiť súdržnosť skupín, realizovať simulácie a aktivity zamerané hlavne na spoluprácu v tíme, ktorá sa po dvojročnom uzavretí v pohodlí domova vytratila. Lektori vzdelávania vychádzali pri vytváraní teambuildingu z princípov zážitkovej pedagogiky. Žiaci jednotlivých škôl vytvorili zmiešané tímy, ktoré počas vzdelávania realizovali zaujímavé aktivity. Využívali sa zábavné skupinové aktivity, hlavolamy, outdoorové výzvy, ktoré boli splniteľné iba vtedy, ak sa aktívne zapojili všetci v tíme. Aktivity neboli zamerané na teóriu, ich cieľom bolo podporiť spoluprácu jednotlivých tímov v praktických činnostiach. Jednou z aktivít bolo predstavenie parlamentu každej školy. Žiaci museli predstaviť svoj parlament, opísať, ako funguje, aké funkcie plní, ako spolupracuje s vedením danej školy. Kľúčovým pojmom celého vzdelávania bola kooperácia. Žiakom sa realizované aktivity páčili a celý deň sa niesol v znamení dobrej nálady. Koordinátori žiackych parlamentov vytvorili jednu zo skupín a podieľali sa spoločne na všetkých realizovaných aktivitách. Všetky aktivity budú využívané počas celého budúceho školského roka v rámci parlamentu i na triednických aktivitách.